Tunnetut ilvespatsaat katosivat Tammelan Ilvespuistosta – moottorisahataiteilija veisti tilalle uudet

Tampereen Tammelan Ilvespuiston vanhat ja huonokuntoiset ilvespatsaat ovat saaneet väistyä uusien tieltä. Ilvespuistoon on tuotu vastikään neljä uutta lehtikuusesta veistettyä tupsukorvaa, jotka ovat ylöjärveläisen moottorisahataitelijan Juha Käkelän tekemiä. Käkelä kertoo saaneensa patsaista tilauksen noin puolitoista kuukautta sitten. Hän luovutti patsaat tilaajalle tämän viikon torstaina. –Yhden ilveksen tekemiseen meni suurin piirtein pari päivää. Käkelä on työskennellyt moottorisahataiteen parissa 20 vuotta. Kaikki sai alkunsa, kun hän sai lahjaksi käytetyn moottorisahan. –Minun piti ruveta tekemään savusaunaa, mutta ensimmäisestä tukista tulikin hanhi. Sitten se vei mennessään. Savusauna jäi lopulta tekemättä, kun mies alkoi tehdä lisää veistoksia. Käkelä tekee veistoksia yhdestä puusta ja käyttää työskentelyssä pelkkää moottorisahaa. –En osaa sanoa, onko se vaikeaa, kun olen tehnyt tätä niin pitkään. Tämä on siinä mielessä mukavaa hommaa, että tässä oppii koko ajan uutta. Käkelä on kilpaillut toistakymmentä vuotta moottorisahaveistossa, ja voittanut muun muassa Suomen mestaruuden.